Vegnii a senti na Bosinaa

anonim bosin

Exported from Wikisource on November 9, 2024

Bosinate

Vegnii a senti na Bosinaa

Che ho compost sto Carnevaa,

Per divertfivv hoo avuu in caprizj

Sora i trusc di sposalizj

Ch'el minem sbioc, el pùl strascion

Ghe pias a fa semper in st'occasion.

IN MILAN. Dalla Stamparia Tamburin.

Sebben se ved e gram, e bon

In tutt i temp, tutt i stagion,

Sia d' inverna sia d'estaa

A fa di spos, di maridaa,

De primavera, o d' autun,

El ghe semper quaighedun

Che ghe solta in del caprizj

Da fa di trusc per sposalizj;

Già che rutt o tard o prest

Vegnen al meret de fa quest.

Tant el pover, quant el scior

Quant di donn el sent l'odor

Senza fa tanti zerimoni

El streng el grop del matrimoni.

Chi g' ha' l pretest chi ha la scusa

Che no sta ben poeu d andà, a strusa

Sul pericol che ghe sia

Della cattiva marcanzia.

Chi troeuva on besogn a toeu miee

Chi soffre alla nott el frecc di pee

Chi se cerca maridà

Per el sistemma della Ca.

Chi per mett a tecc l'onor,

Chi per pontigli, o per amor,

Chi per fa, a moeud di so parent,

E chi per fa tasè la gent

La maggior part al temp d' adess

El fan per la vista d'interess.

Con tutt quest mi hoo osservaa

Che nel temp de Carnevaa

In pu frequent e numeros

I sposalizj i trusc, i spos,

Per quattà coi divertiment

Com' è i Speziee coi foeui d'argent

I pinolett e brusc, e amar

Che pù de spess, che n' è de rar

Che tocca in del stomegh da ingiottì

Tant la miee, come al mari,

Se tant in lu, com anc in lee

Se troeva di trappel e di pollee

Tant de sora, che dessot

Da dai indree anca per fer rott.

Ma quest no l'è minga l'argoment

Per divertì qui che me sent;

Ho promiss per divertii

Da cantà i trusc, ed i legrii

Che tant el Scior, com el balloss

El fa in sti temp a pù non poss,

E tanti de quii che gha nagotta

Spenden mittaa fin della dotta

In d'ona scena, o in d'on disná,

Per la boria da sfoggiá.

Ma che in appress poeu a quist ghe tocca

Da fa quaresma per la bocca,

A fa di vigili, e di crosett,

Anc che no sien de prezett.

Lassee sta allegher qui Fittavel

Che fan di pranz, e di bon tavel

Ai spes di pover, e di strascion

Che paghen a pes d'or el formenton,

Che fan alzà el ris, e cress el gran

Magara in d'on mes on mezz Sovran.

Là vedii Coegh, e Cardenzee,

Vedii Contraloeur, e Pastizee,

Vedii galantin, Vedii gelaa,

Vedii perter, e vin infiascaa,

Vedii rosoli, vin de Champagna,

Vedii finalment Cort, e Cuccagna,

Giacché ai Fittavel ai temp d'adess

I so rognon van dree a cress.

Anca nei scior de pù importanza

Nei sposalizj el corr l'usanza

Da da ai parent certi disnà

Che costen tesor, e che se sa,

Che per pontigli, ed etichetta

Ghe importa poc andà in bolletta,

Indeberass col terz, el quart,

E fa sciron de tutt i part.

Instess in i scior de mezza tacca.

Che dan el foeugh alla baracca

In occasion de sposalizj;

Anc i marcant ghe l’han per vizj

Nel temp ch’hin spos sta allegrament,

A spes d’imbroj, di falliment.

Ma i legrii passen ben prest;

Car i mee spos: parlem del rest .

Se ved cert spos al di d’incoeu

Da dag in man anc mo ‘l tettiroeu.

Senza figura, ne cervell,

No se ghe ved che oss, e pell,

E se po digh per veritaa

Convalesent dell’Ospedaa.

Se ved de fatt dopo poc dì

Che sti bei spos han tolt mari,

Deventaa come calvari,

Col buell squas semper all’ari,

E paren tanti ca1isson

Con rott la roeusa, e giò i cordon.

Cerchen sti spos da generà

Quand s'hin anc mo lor da formà!

E cert se ved ai noster di

Paricc miee, sossen mari,

Senza forz, nè consistenza

Pcr mett sul camp bona somenza.

Per quest succed ogni moment

I convulsion, i sveniment,

El maa de stomegh l’attac de pett,

E i conseguenz del Lazzarett,

La toss, i reuma, i dolor,

Che nass tutt dai mal umor

Perchè tanti maridaa

No in minga a segn, ne maduraa.

Chi fa na despersa, e chi n’abort,

Chi per lo pù fa i fioen mort,

Chi nass coi scroffol, i umor frecc,

Chi senza forz, pefeg d’on om vecc,

Chi dài alla lus la creatura

Col perscim e la bruttura,

chi malsan e chi stantaa,

Chi malingher, e chi strupiaa,.

Chi da al mond masc, o tosann,

Che se po digh gamber, e rann,

Nassen in mezz ai guaj, ai maa

Per cress i miseri all’Ospedaa,

Bon da mett in la scanzìa

Da servì ai medegh de notomìa.

Mi chi i mee spos no ghè anc mo tutt,

Me resta da divv fors el pu brutt;

Perchè se troeuva di miee

Che ogni fregui g' han gio’l perdee.

O in lecc, oppur stan su

N’ in bon per lor, nè manc per vu.

Hin tant impoll ch’in mal fonduu

Che appena toccai ghe va gió il cuu.

E boegna fa corr innanz indree

La Comaa, el Medegh, o’l Barbee.

Ogni bott ghe voeur la Donna

Da mandá a Santa Coronna

Per i inguent, per i decott,

Per sti miee bon de nagott.

Ghè certi Spos per veritaa

Che fan piang, e fan pietaa;

In ca l’è na vera confusion

No ghè sistemma, e conclusion.

No ghè da scoldas, nè da magià,

Ne manc volentaa da lavorà.

Tant el vestee, che la cantina

L' è tutt l'ann semper in ruina.

I Fioeu strasciaa, e pien de pioeucc,

E i pader coi debet fina ai oeucc.

Miseri de ehi, imbroj de là

E senza mezz da guadagnà.

Guai, fastidi, e pentiment,

Quist hin Spos del temp prefent.

Se del Bosin vorrii on consei,

I me car Spos farisevv mei

Mettevv prima da toe miee

In forz de salut, e de danee

Tant per resist senza fandoni

Al gran pes del matrimoni.

Pes tra i olter al temp d' adess,

Che tutt i di el va dree a cress,

E se no gh’avii robust i spall

Ve trovarii in cas da no portall,

Se no v’ajuta on quai misciee

Per compassion de la miee,

Ch’el toeu l’impegn de protettor

Per voster scorna, e disonor.

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Mizardellorsa

- Koavf

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

Title page

Vegnii a senti na Bosinaa

About